## El Consell declara d’emergència la contractació de servicis, subministraments i obres en centres de salut del Departament València-Hospital General

*** Els danys ocasionats afecten els centres sanitaris integrats de Paiporta i Alaquàs, centres de salut de Picanya, Torrent i Montserrat i el Centre de Dia Infantojuvenil de Salut Mental d’Alqueria de Moret
* A més, es valida la declaració d’emergència per a contractar la recollida i destrucció de la documentació danyada per la DANA en el magatzem de la Conselleria de Sanitat a Riba-roja de Túria**

El Consell ha pres nota de la declaració d’emergència per a la contractació de determinats servicis, subministraments i obres necessaris per a reparar els danys ocasionats per la DANA en els centres sanitaris afectats corresponents al Departament de Salut València-Hospital General per un import de més de 2,85 milions d’euros.

A conseqüència de les inundacions, diversos centres de les zones afectades van patir danys importants en les infraestructures, les cobertes, les fusteries, els revestiments, el tancat, la urbanització exterior, les instal·lacions, el mobiliari clínic, l’equipament mèdic, el mobiliari general, les infraestructures de les tecnologies de la informació i comunicació (TIC) i els productes sanitaris i no sanitaris.

Davant d’esta situació excepcional, l’Administració ha de donar resposta per a salvaguardar la salut de les persones i es requerix una actuació immediata per a reparar els danys produïts en les infraestructures i instal·lacions sanitàries.

Per això, s’ha declarat d’emergència la contractació de servicis, subministraments i obres per a reparar els danys ocasionats que afecten els centres sanitaris integrats de Paiporta i Alaquàs, els centres de salut de Picanya, Torrent i Montserrat, així com el Centre de Dia Infantojuvenil de Salut Mental d’Alqueria de Moret.

Entre els contractes de servicis declarats d’emergència hi ha el de la neteja de centres, el de transport de professionals sanitaris, així com el de la recollida i destrucció de documentació confidencial.

Pel que respecta als contractes de subministraments, estos es referixen, per exemple, a mobiliari general i mobiliari clínic per als centres afectats o a equips de protecció individual i botes d’aigua.

A més, s’han declarat d’emergència les contractacions destinades a dur a terme determinades obres, com ara la rehabilitació de diferents dependències dels centres de salut, la instal·lació de lampisteria, sanitaris, equips de climatització danyats o ascensors, així com noves instal·lacions provisionals o treballs de protecció i electricitat, entre altres actuacions.

**Documentació danyada**

D’altra banda, el Consell ha validat també la declaració d’emergència per a la contractació, per valor de prop de 50.000 euros, del servici de recollida i posterior destrucció certificada de la documentació danyada per la DANA en el magatzem de la Conselleria de Sanitat, situat en el polígon industrial de Riba-roja de Túria en el qual se situa l’arxiu de la Generalitat.

Es tracta de talonaris de receptes del Sistema Nacional de Salut en suport paper de la Conselleria de Sanitat, així com formularis de dispensació farmacèutica que han quedat deteriorats, per la qual cosa es fa necessària la retirada i destrucció d’estos, així com la posterior reposició de material.

Fecha: 08/01/2025